દેવદત્ત મૂર્તિ સાથે રાખી મંડપમ્ પાસે પહોંચ્યો. પાસે બેઠેલી એક નાની છોકરીને બોલાવી તેણે મૂર્તિ તેને આપી અને કશુંક કહ્યું. એ છોકરી દોડીને પેલી નવયૌવના પાસે ગઈ અને મૂર્તિ આપી. નવયૌવના તે મૂર્તિને આશ્ચર્યચક્તિ થઈને જોઈ રહી. આ તો તેની જ પ્રતિકૃતિ લાગી. નવયૌવનાના ગુરુ તેમને અંગભંગિમા શિખવતા હતા. ડાબો હાથ કમર પર, કોણી બહાર, જમણો પગ સહેજ આગળ અને જમણા પગના સાથળ પર જમણો હાથ, મુખ ક્ષિતિજે તાકી રહે તેમ! અદ્દ્લ તે જ ભંગિમા આ વ્યક્તિએ કેવી રીતે આટલી નાની મૂર્તિમાં કળાત્મક રીતે ઉતારી? તેની આંખોમાં પ્રેમાશ્રુ ઉભરી આવ્યા. તે દેવદત્તને જોઈ રહી. મંડપમમાં લોકો વિખરાઈ ચૂક્યાં હતાં. દેવદત્ત એટલો નજીક પહોંચી શક્યો કે જેથી તેનો અવાજ પેલી નવયૌવના સાંભળી શકે.